Tarde presende sus a 'u territorie sue architetture ca testimoniescene l'imbortanza soje storeche e culturale: da le andiche luèche de culto, 'mbrà le quale le reste d'u Tembie Dorico, le reste archeologecce de le necropoli greche-romane e de le chiaute a camere, 'a Cripte d'u Redentore, a le palazze ca appartenevane a le famigghie nobbele e a le personalità illustre d'a cetate, 'mbrà le quale Palazze Pantaleo e Palazze d'Ayala Valva. 'U palazze cchiù 'mbortande d'a cetate nove jè 'u Palazze de le Ufficie pu quale jndr'à 'u 2010 ha accumenzate 'u restaure e onne state investite 30 miliune de euro 'mbrà Comune e Provinge de Tarde. 'A cetate offre pure 'na ricca varietà architettoneche a testimonianze d'a forte releggiosetà e devozione: se vè da 'u romaneche a 'u barocco da 'a facciate d'a cattedrale de San Catavete, da 'u gotiche d'a chiesere de San Dumeneche Maggiore a le forme decisamende cchiù elegande de le chiesere da le linèe rinascimendale e neoclasseche. Numerose pure le cripte, le monastere, le sanduarie e le edicole votive.